สุนทรพจน์แรกของสุดารัตน์ นำทัพเพื่อไทยสู้ศึกเลือกตั้ง จับมือประชาชน สร้างอนาคตประเทศ
เดือนที่แล้ว วันที่ 28 ตุลาคม 2561 พรรคเพื่อไทยจัดประชุมใหญ่เพื่อเลือกหัวหน้าและกรรมการบริหารพรรค หนึ่งในไฮไลต์สำคัญคือ การเคาะชื่อ สุดารัตน์ เกยุราพันธุ์ เป็นประธานยุทธศาสตร์พรรคเพื่อไทย ในความหมายทางการเมือง นี่คือการประกาศ หัว ตัวจริงของพรรคเพื่อนำทัพสู้ศึกเลือกตั้งครั้งใหญ่ที่กำลังจะมาถึงแต่การเมืองตลอดเดือนที่ผ่านมา หาความนิ่งรายวันแทบไม่ได้ เมื่อหลายพรรคเปิดปฏิบัติการดึง-ดูด หาสมาชิกเข้าพรรคเพื่อดึงคะแนนเสียง บางคนนำตนเองไปพรรคอื่น บางคนถูกเชื้อเชิญด้วยข้อเสนอสารพัด ขณะที่บางคนตัดสินใจออกไปหาที่ทางด้วยการก่อรูปพรรคตัวเอง เป็นบรรยากาศฝุ่นตลบรายวันการเมืองเริ่มนิ่งหลังวันที่ 26 พ.ย. ที่ผ่านมา ด้วยกติกาบังคับให้ผู้ที่จะเสนอตัวลงสมัครรับเลือกตั้งเป็น ส.ส. ต้องสังกัดพรรคการเมืองไม่น้อยกว่า 90 วัน นับจนถึงวันเลือกตั้ง และหากวันเลือกตั้งคือวันที่ 24 ก.พ. ปีหน้า ภายใน 26 พ.ย. ทุกคนจึงต้องหาค่ายสังกัดขณะที่พรรคเพื่อไทยถือว่าเป็นพรรคการเมืองที่มีอดีต ส.ส. ไหลออกหลายคน บางคนเป็นอดีต รมต. บางคนเป็นทายาทนักการเมือง ภาพของเพื่อไทย ยามนั้นจึงถูกเขียนให้เป็นพรรคร้าง วงแตก เสี่ยงถูกยุบ สร้างความหวั่นไหวต่อจังหวะขยับในอนาคต บางคนก็กลับมาอยู่กับพรรคในวินาทีสุดท้ายหลังย้ายไปค่ายอื่นจังหวะขยับสุดารัตน์ แม่ทัพเพื่อไทยสู้ศึกเลือกตั้งสุดารัตน์เลือกที่จะเดินเข้าหาประชาชน ลงพื้นที่รายวัน ร่วมวงเสวนาต่างๆ ท่ามกลางกระแสต่างๆ นานา แม้แต่คำถามถึงสถานะของสุดารัตน์เองว่าจะเป็นอย่างไรกันแน่คล้อยหลังหนึ่งเดือนจากวันนั้นจนถึงวันนี้ (3 ธ.ค.) สุดารัตน์มาในชุดสูทสีเทา เธอเลือกเดินขึ้นด้านหน้าตึกที่ทำการพรรค จากที่ก่อนหน้านี้มักหลบสื่อขึ้นลิฟต์ชั้นใต้ดิน สื่อทุกสำนักรอคอยเธอ และหันมุมกล้องเล็งมุมไปยัง สุดารัตน์ เกยุราพันธุ์ เมื่อเดินทางมาถึงทั้งหมดนี้คือ จังหวะใหม่ที่มาพร้อมความมั่นใจและชัดเจนว่า นี่คือผู้นำตัวจริงที่เคาะนำทัพสู้ศึกเลือกตั้งเพื่อไทย และสุดารัตน์ก็มั่นใจได้อย่างร้อยเปอร์เซ็นต์แล้วว่า จังหวะนี้เธอคือผู้นำที่ทุกคนมอบความไว้วางใจเป็นหนึ่งเดียว และเป็นการประกาศถึงพลังความพร้อมของพรรคเพื่อไทย ที่จะเปิดประตูสู้ศึกทางการเมืองแบบเต็มอัตราบรรยากาศการประชุมใหญ่ในวันนี้ นอกจากจัดตั้งตัวแทนพรรคประจำจังหวัด และอธิบายวิธีการสรรหาผู้สมัครรับเลือกตั้งในแต่ละเขตแล้ว ไฮไลต์สำคัญคือ การขึ้นพูดต่อหน้าสมาชิกพรรค แกนนำพรรค และต่อหน้าสื่อมวลชน ถึงทิศทางการเมืองของเพื่อไทย โดย สุดารัตน์ เกยุราพันธุ์ และมีนัยเป็นสุนทรพจน์แรกที่สุดารัตน์สื่อสารปักหมุดอย่างเป็นทางการ และแน่นอนว่า นี่ไม่ใช่เพียงการสื่อสารต่อสมาชิก หากแต่เป็นการสื่อสารไปยังผู้มีอำนาจ และมุ่งตรงไปที่เป้าหมายที่เธอเลือกข้างแล้วคือ ประชาชน นั่นเองประกาศ 3 หยุด หยุดวิกฤตเศรษฐกิจ หยุดปัญหายาเสพติด หยุดปัญหาคอร์รัปชันทุกหย่อมหญ้าในฐานะประธานยุทธศาสตร์การเลือกตั้งของพรรค ดิฉันขอถือโอกาสนี้เรียนท่านทั้งหลาย เพื่อให้ทราบถึงจุดยืนของพรรคต่อการเลือกตั้งครั้งนี้ดังต่อไปนี้ตลอดระยะเวลา 17 ปีที่ผ่านมา ตั้งแต่ครั้งไทยรักไทย พวกเราคนทำงานพรรคเพื่อไทยได้ผ่านวิกฤตทางการเมืองอย่างหนัก ทั้งการทำรัฐประหาร 2 ครั้ง การยุบพรรค 2 พรรค สมาชิกถูกตัดสิทธิ์การเมือง 2 ครั้ง กว่า 150 ชีวิต แต่เรา คนทำงานพรรคเพื่อไทย ก็ยังยืนอยู่ได้อย่างแข็งแกร่ง จนสามารถชนะการเลือกตั้งถึง 6 ครั้ง ตลอดระยะเวลา 17 ปีที่ผ่านมา แม้ 2 ครั้ง จะถูกตัดสินให้เป็นโมฆะก็ตามเพราะเราไม่เคย ทรยศ ต่อความหวังของประชาชน เราเลือกที่จะยืนเคียงข้างประชาชนเสมอมาพวกเราคน เพื่อไทย ทำงานกันอย่างหนัก เพื่อให้ ทุกข์ ของประชาชนถูกแก้ไข เพราะเราถือว่าทุกข์ของคนไทยคือทุกข์ของพรรคเพื่อไทย เราเชื่อมั่นใน ศักยภาพของคนไทย และเรามองเห็น ศักยภาพของประเทศไทย ในการเติบโตตลอด 17 ปีที่ผ่านมา ไม่เคยมีพรรคการเมืองใดที่ทำการบ้านหนักเท่ากับพวกเรา และไม่เคยมีพรรคการเมืองใดแก้ปัญหาให้ประชาชนได้ตรงจุดเท่าพวกเรา นั่นเพราะเรา ฟัง ประชาชน พวกเราจึงมีวิธีแก้ปัญหาและแก้ได้ถูกจุด มีผลเป็นที่ประจักษ์ เราได้ทำให้เศรษฐกิจดีขึ้นทั้งระบบมาแล้วแม้ท่ามกลางวิกฤตเศรษฐกิจที่หนักหน่วงอย่างวิกฤตต้มยํากุ้ง พวกเราก็ใช้ปัญญาและความสามารถบริหารงานจนสามารถคืนหนี้ IMF ได้ก่อนกำหนดถึง 2 ปี และฟื้นฟูเศรษฐกิจที่ถดถอยให้รุ่งเรืองได้สำเร็จพวกเราไม่เคยทิ้งประชาชนไว้ข้างหลัง พวกเราได้สร้างรายได้ที่ดีให้ประชาชนทุกระดับ ตั้งแต่เกษตรกร ด้วยการยกระดับราคาสินค้าเกษตร ธุรกิจเล็ก กลาง ใหญ่ ให้มีรายได้ดีขึ้น เราได้เปลี่ยน ภาระหนี้สิน ให้เป็น โอกาส ในการทำมาหากิน ทำให้ธุรกิจรายเล็กไม่ต้องตกเป็นเบี้ยล่างอีกต่อไปและเราเคยทำให้คนไทยได้ภาคภูมิใจในประเทศไทยของเราที่ได้รับการยอมรับจากนานาประเทศ จนก้าวมาเป็นผู้นำของภูมิภาคได้ในด้านคุณภาพชีวิต 30 บาทรักษาทุกโรคที่ Amartya Sen นักเศรษฐศาสตร์รางวัลโนเบลเคยกล่าวยกย่องว่า เป็นตัวอย่างที่ดีของระบบหลักประกันสุขภาพถ้วนหน้าที่ได้ทำให้ประชาชนคนไทยเดินเข้าโรงพยาบาลอย่างมีศักดิ์ศรี ไม่ถูกมองว่าเป็นผู้ด้อยโอกาส หลายครั้งที่เราลงพื้นที่ ชาวบ้านจะเข้ามาสวมกอดแล้วร้องไห้ เล่าให้เราฟังว่า เขารอดตายเพราะโครงการ 30 บาทปัญหายาเสพติดที่ทำลายอนาคตของชาติ พวกเราก็เคยแก้ไขมาแล้ว จนสามารถคืนลูกหลานสู่อ้อมกอดพ่อแม่ได้เป็นจำนวนมาก ในขณะที่พรรคการเมืองอื่นแสดงตนว่า รู้ วิธีบริหารประเทศมากกว่าประชาชน แต่สำหรับพวกเรา เรา เข้าใจ ประชาชนมากกว่าพรรคการเมืองอื่น เราจึงแก้ไขปัญหาให้ประชาชนได้สำเร็จวันนี้เราลงพื้นที่รับสมัครสมาชิกพรรค และไถ่ถามประชาชนถึงความคับข้องใจของพวกเขา เราพบว่า 59% ของประชาชนบอกเราว่า ปัญหาใหญ่คือ ปัญหาเศรษฐกิจปากท้อง รวยกระจุก จนกระจาย หนี้สินท่วมหัว ค่าครองชีพสูง รายได้ไม่พอรายจ่าย สิ้นหวังเพราะประเทศล้าหลัง ถดถอย แข่งขันกับความเปลี่ยนแปลงของโลกไม่ได้14% ของประชาชนบอกเราว่า ปัญหายาเสพติดระบาดหนักยิ่งขึ้น ทำลายอนาคตเยาวชน และ 13% ของประชาชนบอกเราว่า ปัญหาคอร์รัปชันกลับหนักยิ่งขึ้น ในยุคที่ไม่มี นักการเมือง การรีดไถสินบนลุกลามบานปลายไม่สิ้นสุด จนประชาชนทำมาหากินไม่ได้ ทั้งที่ปัญหาเหล่านี้เคยได้ถูกแก้ไขจนคลี่คลายในสมัยที่พวกเราทำงาน แต่ตลอดสี่ปีกว่าที่ผ่านมา ความทุกข์ของประชาชนกลับมาเพิ่มหนักหน่วงขึ้นเรื่อยๆ จากนี้ไปคือเวลาของการทำงานหนักยิ่งกว่าเคยของเรา คนทำงานพรรคเพื่อไทยวันนี้ดิฉันดีใจที่ได้มายืนอยู่ท่ามกลางคนทำงานของพรรคเพื่อไทยที่เป็นผู้เชี่ยวชาญจากหลากหลายสาขา เป็นผู้มีความสามารถและประสบการณ์ทำงานมาอย่างยาวนาน เป็นผู้ผลักดันการพัฒนาประเทศให้สำเร็จในหลายด้าน พร้อมกันนั้น เราก็มีคนรุ่นใหม่ที่มีความคิดใหม่ๆ ที่สร้างสรรค์ และเป็นผู้เชี่ยวชาญการใช้เทคโนโลยีเข้ามาเสริมความแข็งแกร่งของทีมงานเพื่อไทยเราจะทุ่มเทสุดกำลัง สุดสติปัญญา สุดความสามารถของเรา เพื่อหยุดวิกฤตเศรษฐกิจของประเทศทุกระดับชั้น หยุดปัญหายาเสพติดทุกชุมชน และหยุดปัญหาคอร์รัปชันทุกหย่อมหญ้าในการเลือกตั้งครั้งนี้ ประชาชนเลือกข้างแล้วว่าจะไม่ทนอยู่กับความสิ้นหวังอีกต่อไปประชาชนเลือกที่จะมีโอกาสสร้างรายได้ ไม่ใช่สร้างหนี้เลือกที่จะอยู่กับความสำเร็จ ไม่ใช่อยู่อย่างล้มเหลวและเลือกที่จะก้าวหน้า ทันโลก ไม่ใช่ล้าหลัง ถดถอยวันนี้พรรคเพื่อไทยจึง พร้อม ที่จะเดินหน้าจับมือกับประชาชน เพื่อนำความหวังและสร้างอนาคตของประเทศไทยร่วมกันเราจะคว้าโอกาสของโลกยุคใหม่มาใส่มือคนไทยให้ได้มากที่สุดพี่น้องทุกท่าน ดิฉันขอย้ำอีกครั้งว่า หัวใจของพรรคเพื่อไทยคือ ประชาชน หัวใจของเราอยู่ที่ประชาชน พลังของเรามาจากประชาชน เราจะเดินหน้าไปพร้อมกัน และตราบใดที่เพื่อไทยและประชาชนจับมือกันเราและประชาชนจะมีชัยชนะเหนืออุปสรรคทั้งมวลวันนี้พวกเราพร้อมแล้วที่จะเดินหน้าฝ่าฟันทุกอุปสรรค เพื่อนำความสุขกลับคืนมาสู่คนไทย เราพร้อมแล้วที่จะนำพาอนาคตของประเทศไทยเดินหน้าไปสู่ความสำเร็จสิ่งที่เราเคยทำมาแล้วและประสบความสำเร็จตลอดมา ด้วยบุคลากรที่มีความพร้อมต่อหน้าทุกท่านในขณะนี้ เราจะทำต่อไป และจะทำให้สำเร็จได้ดีกว่าเดิมสุนทรพจน์ คุณหญิงสุดารัตน์ เกยุราพันธุ์ประธานยุทธศาสตร์พรรคเพื่อไทย3 ธ.ค. 2561พิสูจน์อักษร: 
สุนทรพจน์แรกที่สุดารัตน์สื่อสารคือการปักหมุดอย่างเป็นทางการ และแน่นอนว่านี่ไม่ใช่เพียงการสื่อสารต่อสมาชิก หากแต่เป็นการสื่อสารไปยังผู้มีอำนาจ และมุ่งตรงไปที่เป้าหมายที่เธอเลือกข้างแล้วคือ ประชาชน นั่นเอง